लखनऊ, [अमित मिश्र]। मंच पर बनारस घराने के पद्मभूषण पंडित राजन-साजन मिश्र की जोड़ी का अतुलनीय ख्याल गायन हो और सुनने वालों में केंद्र व प्रदेश सरकार के मंत्री से लेकर राजधानी की तमाम नामचीन हस्तिया मौजूद हों तो संगीत में डूबे माहौल की कल्पना सहज ही एक अलग रूहानी दुनिया में ले जाती है। अपनी शामों के लिए मशहूर अवध में फिर ऐसी ही एक शाम शनिवार शाम सजी। मेजबानी थी जागरण फोरम की और इसमें शामिल होने वाले लोग वह थे, जिन्होंने पूरे दिन नीति निर्धारकों की भूमिका में प्रदेश के विकास पथ की परिकल्पना की थी। दिन भर चले मंथन के बाद शाम को पंडित जी की सुर लहरियों ने मानो औषधि का काम किया। ठहरी हुई गंभीर आवाज में आलाप शुरू होने के बाद मुग्ध श्रोताओं की चेतना वापस सासारिक जगत में तब ही लौटी, जब पद्मभूषण बंधुओं ने सुरों को विराम दिया।